{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":11,"n_cols":6,"rows_kept":11,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Savjetovanje sa zainteresiranom javnosti o Obrascu prethodne procjene za Zakon o Agenciji za odgoj, opće i strukovno obrazovanje"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"JOSIP MATKOVIĆ","PRILOG 1.","Slažem se s predloženim spajanjem agencija ako to neće biti puko spajanje bez ikakvih drugih reformi. Prije svega AZOO treba temeljito reformirati, a najavljeni novi zakon je dobra prilika za to.\n\n1) Povećati potreban staž u razredu da netko može postati savjetnik i viši savjetnik u AZOO-u, trenutno je to samo 7 godina. Tako netko tko je samo 7 godina radio u nastavi ocjenjuje i procjenjuje nastavnika s 20 i više godina staža u razredu. Apsurd. Po mom mišljenju potreban staž treba biti najmanje 15 godina staža u razredu i zvanje bar mentora. \n\n2) Povećati plaće savjetnicima i višim savjetnicima Agencije jer trenutno su manje od one učitelja i nastavnika u razredu. Najkvalitetniji kadar zbog toga ne dolazi u AZOO pa niti u ASOO. \n\n3) Ukinuti obvezu reagiranja na svaku prijavu i žalbu na rad učitelja i nastavnika. Trenutno se mora reagirati i ići u stručno-pedagoški nadzor ama baš na svaku prijavu ma kako apsurdna i neosnovana bila, rezultat nečije osvete i sl. \n\n4) Urediti i precizirati načine žalbe na nalaz stručno-pedagiškog nadzora i općenito postupanje djelatnika nove Agencije.\n\n5) Uskladiti novi Zakon s najavljenim Pravilnikom o napredovanju i nagrađivanju jer trenutno je napredovanje domena AZOO-a i ASOO-a, a najavljeni prijedlog Pravilnika to drugačije uređuje. Podržavam u potpunosti najavljeni Pravilnik, ali da bi se donio potrebne su izmjene Zakona kojima napredovanje više neće biti isključivo ingerencija Agencije."]
[2,"ANTE NAZOR","PRILOG 1.","Držim da Agenciju za odgoj i obrazovanje u sadašnjem pravnom obliku ne bi trebalo dirati, jer njeno pripajanje s nekom drugom Agencijom ili možebitno ukidanje (što smatram nerazumnim), neće dovesti do „znatne uštede u državnom proračunu“, jer se spajanjem agencija neće smanjiti potrebe za djelatnostima koje sada obavljaju zaposlenici AZOO-a i drugih agencija koje se planiraju spojiti. I sadašnji broj zaposlenih u AZOO-u nije dovoljan za kvalitetno praćenje, unapređivanje i razvoj odgojno-obrazovnog sustava u Republici Hrvatskoj, pa bi takav ishitreni čin samo pogoršao stanje. Podsjetit ću da bi Agencije trebale biti neovisne od politike, a prijedlog na koji se očitujem navodi na zaključak da se radi o pokušaju vodećih ljudi iz Ministarstva znanosti i obrazovanja (jer u smjernicama Vlade RH opstanak AZOO-a nije bio upitan) da AZOO, koja je do sada odgovorno odrađivala svoje zadaće, stavi pod svoju kontrolu. Ne mogu vjerovati da se zbog dnevno političkih interesa zanemaruje tradicija ustanove koja  pod različitim nazivima i ustrojstvenim oblicima djeluje već 145 godina! Sukladno standardima suvremene obrazovne politike, javne ustanove s takvim djelokrugom rada osnovane su kao samostalne stručne ustanove neovisne od izvršne vlasti i takve bi trebale ostati. Kao osobi koja sudjeluje u odgojno-obrazovnim procesima i kao članu Upravnog vijeća AZOO-a, nije mi svejedno hoće li se spomenuta Agencija ugasiti, a žalosno je da sudbina njenih zaposlenika ovisi o samovolji novopostavljenih dužnosnika na odgovornim položajima u MZO-u, kojima, prema dosadašnjem radu, nisu dorasli. Stoga ne podržavam nacrt prijedloga Zakona o Agenciji za odgoj, opće i strukovno obrazovanje i smatram ga iznimno štetnim za hrvatski obrazovni sustav.\nAnte Nazor, član Upravnog vijeća AZOO"]
[3,"Ivan Gale","PRILOG 1.","Zajednica za obrazovanje odraslih Hrvatske gospodarske komore proučila je i daje svoje mišljenje o Savjetovanju sa zainteresiranom javnosti o Obrascu prethodne procjene za Zakon o Agenciji za odgoj, opće i strukovno obrazovanje, izražava i svoje neslaganje s trenutnom pozicijom obrazovanja odraslih unutar obrazovnog sustava Republike Hrvatske te sve veći pritisak trećih strana na samu djelatnost obrazovanja odraslih.\nPrijedlog Zakona o Agenciji za odgoj, opće i strukovno obrazovanje kojim bi se spojile postojeće Agencija za strukovno obrazovanje i obrazovanje odraslih i Agencija za odgoj i obrazovanje u novu Agenciju za odgoj, opće i strukovno obrazovanje, uz objašnjenje kako je iz njihovih statuta razvidno kako iste obavljaju djelatnosti za srodna područja te kako je financijski oportuno osnovati novu agenciju koja će obavljati djelatnosti dosadašnjih institucija, smatramo štetnim za cjelokupan sektor obrazovanja odraslih unutar ukupnog sustava obrazovanja u Republici Hrvatskoj. Naime, samim prijedlogom u niti jednoj točki nisu pojašnjena srodna područja obiju djelatnosti niti je napravljena analiza troškova i koristi kako bi se stručnom financijskom analizom, znanstveno priznatim metodama, dokazala financijska korist društva i/ili proračuna.\nPrema dosadašnjim iskustvima, ali i zbog sve vidljivijeg uplitanja drugih institucija, ministarstava ili djelatnosti u sustav obrazovanja, izražavamo svoju zabrinutost za funkcioniranje cjelokupnog sustava obrazovanja odraslih, ali i opstojnosti djelatnosti ustanova za obrazovanje odraslih te molimo Ministarstvo znanosti i obrazovanja za čvršći stav u zaštiti struke prilikom odlučivanja o razvoju obrazovanja odraslih.\nObrazovanje odraslih je najfleksibilniji dio obrazovnog sustava koji najbrže reagira na potrebe tržišta i tako umanjuje nesrazmjere u ponudi i potražnji određenih znanja i kvalifikacija na tržištu radne snage u Republici Hrvatskoj pa ga se kao takvoga treba zaštititi od velikih potresa kakav bi izazvalo gašenje Agencije za strukovno obrazovanje i obrazovanje odraslih kao stručno i razvojno tijelo nadležno za obrazovanje odraslih. \nU Strategiji obrazovanja, znanosti i tehnologije (2014.), prvi put je obrazovanje odraslih zasebno izdvojeno kao jedan od temelja ukupnoga razvoja obrazovnoga sustava i gospodarstva Republike Hrvatske te ga kao takvog treba tretirati.\nDjelatnost ustanova za obrazovanje odraslih ukupnom stanovništvu predstavlja mogućnost  za samoostvarenje u svakom periodu života te kao takva pripada civilizacijskim dosezima zajednice. \nSustav osiguravanja kvalitete ustanova za obrazovanje odraslih treba obuhvatiti provedbu programa, upravljanje ustanovom, ljudske i materijalne resurse i ishode učenja. Agencija je svojom proaktivnošću, u ovakvom samostalnom obliku, osigurala sredstva za provedbu andragoških edukacija Curriculum GlobALE kojima razvijaju i trenere i djelatnike ustanova te cjelokupnu djelatnost. \nDjelatnost obrazovanja odraslih se tijekom vremena susretala s mnogim izazovima, a sada je napokon započelo kreiranje cjelokupnog sustava temeljenog na kvaliteti. Ministarstvo znanosti i obrazovanja i Agencija za strukovno obrazovanje i obrazovanje odraslih  ostvarili su kvalitetnu suradnju i vjerujemo kako bi u postojećem obliku trebali nastaviti najmanje do izglasavanja novog Zakona o obrazovanju odraslih. \nZaključno, Zajednica za obrazovanje odraslih Hrvatske gospodarske komore ne može podržati ovakav prijedlog Zakona o Agenciji za odgoj, opće i strukovno obrazovanje. Neprihvatljivo nam je i umanjenje utjecaja Ministarstva znanosti i obrazovanja na sustav obrazovanja u Republici Hrvatskoj.\n\nPredsjednik Zajednice za obrazovanje odraslih Hrvatske gospodarske komore\nIvan Gale"]
[4,"NIKOLA DRMIĆ","PRILOG 1.","U točkama 2.1 i 2.3 napisali ste: „Iz osnivačkih akata navedenih agencija razvidno je kako iste obavljaju djelatnosti za srodna područja te nije svrsishodno postojanje svake institucije za sebe već je financijski oportuno osnovati novu agenciju koja će obavljati djelatnosti dosadašnjih institucija.“\nKomentar: Ne radi se o djelatnostima za srodna područja. Obrazovanje odraslih se baš zbog površnih stavova o sličnosti sa srednjoškolskim obrazovanjem sporije razvijalo i sada kada su napokon MZO i Agencija za strukovno obrazovanje i obrazovanje odraslih započeli izradu novog Zakona o obrazovanju odraslih, pripadajućih pravilnika, andragoških administrativnih okvira i sl. dolazi prijedlog o gašenju tj. stapanju agencija kako bi se provela odluka o gašenju svih agencija. Nadalje financijske koristi ili štete bi trebale proizaći iz analize koristi i troškova koju niste prikazali u prijedlogu nego paušalno navodite kako se otpuštanjem jednog dijela zaposlenih u jednom segmentu štedi zato što je u tom segmentu manji trošak za plaće i sl.. \nU trećem poglavlju Utvrđivanje ishoda odnosno promjena navodite „Spajanjem dosadašnjih ustanova u novu Agenciju odgoj, opće i strukovno obrazovanje postići će se znatne uštede u državnom proračunu.“, ali ne objašnjavate kako, prema kojoj analizi ste to zaključili, radi li se o kratkoročnim ili dugoročnim troškovima, u kojem smjeru planirate razvoj novonastale agencije i treba li joj za taj razvoj više ili manje osoba odnosno troškova. Nadalje, uzimate li u izračun prihode agencija ostvarenih kroz prijavu i provedbu projekata, koje ste štete predvidjeli u izračunu s obzirom da manji broj stručnih ljudi vjerojatno vodi do manjeg broja prijavljenih projekata. Računate li uštede u proračunu samo kroz trošak ili ste  u računicu uključili i prihode proračuna koji proizlaze iz djelovanja Agencije za strukovno obrazovanje i obrazovanje odraslih.\nU četvrtom poglavlju Utvrđivanje rješenja navodite: „Jedino moguće normativno rješenje je donošenje Zakona o Agenciji za odgoj, opće i strukovno obrazovanje.“\nKomentar: Obrazovanjem odraslih se u našoj domovini bavi više od 600 ustanova, a vi obrazovanje odraslih niste naveli niti u nazivu. Osobno se slažem kako treba postojati Agenciji za odgoj, opće i strukovno obrazovanje, ali paralelno s njom treba postojati i Agencija za obrazovanje odraslih. Bojim se kako je izbacivanje obrazovanja odraslih iz naziva prikriveni smjer kojim se želi ići i kako kreatori ovakvih rješenja nemaju dobre namjere prema trenutnom sustavu obrazovanja odraslih.\nU poglavlju 5 navodite „Obrazloženje za analizu utvrđivanja izravnih učinaka od 5.1.1. do 5.1.14. Ovaj Zakon neće imati gospodarskih učinaka niti učinaka na adresate jer je riječ o zakonu kojim se osniva Agencija koja će nastaviti obavljati djelatnosti dosadašnjih institucija.“\nKomentar: Ako će nastaviti raditi isto potreban je isti broj osoba pa ne vidim gdje konkretno mislite uštedjeti. Ako smanjujete broj ljudi trebate smanjiti i količinu posla, a ako se smanjuje količina posla onda će Zakon imati gospodarske učinke. \nNadalje, Agencija se dokazala uspješnom prijavom i provedbom projekata od koji svi imamo stručnu i razvojnu korist.  Andragoške edukacije koje provodi npr. Curriculum globALE razvijaju i trenere i djelatnike ustanova i cjelokupnu djelatnost, a za nas su potpuno besplatne.\nObrazovanje odraslih je zaseban segment ukupnog sustava obrazovanja i ukoliko bi obrazovanje gledali vertikalno kroz razvoj osobe u vertikali bi jedno iznad drugog stajao predškolski, osnovnoškolski, srednjoškolski i visokoškolski sustav, a obrazovanje odraslih bi od napunjene šesnaeste godine života svakog stanovnika bilo sustav paralelan navedenom vertikalnom sustavu koji bi omogućavao uključivanje i brzu realizaciju željenog razvoja i osobnog ostvarivanja svakom stanovniku, ali i tržištu i baš zbog svoje specifičnosti, zasebnosti i različitosti od redovnog sustava obrazovanja, obrazovanje odraslih sa svim svojim specifičnostima treba imati svoju agenciju odvojenu od ostalih."]
[5,"Ana Teklić","PRILOG 1.","Ishitreno donošenje odluka o smanjenju broja agencija pod izgovorom smanjenja broja zaposlenih u državnim službama lakonsko je rješenje koje će naštetiti radu mnogih djelatnosti. Prijedlog o ukidanju svake pojedine agencije treba stručno i dubinski planirati i provoditi ili ne dirati ništa. Previše ljudi ovisi o toj odluci da bi ju se donosilo bez analize.\nAgenciju za strukovno obrazovanje i obrazovanje odraslih se ne smije ukinuti ili spojiti nekome, političke odluke bez dubinske analize su rizične i predstavljaju veliku prijetnju za sustav u kojemu je više od 600 ustanova, 4000 zaposlenih i preko 20.000 predavača na ugovor o djelu. Ovo je zasebna djelatnost koja je proizašla iz potrebe tržišta za brzom prilagodbom razvojnim trendovima i kao takva treba imati svoju agenciju tj. tijelo koje se brine o razvoju djelatnosti. Modeli priznavanja znanja bez poučavanja, prepuštanje ovako bitnog dijela obrazovnog sustava od strane Ministarstva obrazovanja drugom Ministarstvu ili Zavodu i slične aktivnosti narušiti će  cjelokupan sustav i izazvati velike potrese. \nRad Agencije za strukovno obrazovanje i obrazovanje odraslih u zadnjih nekoliko godina prvi je pozitivni pomak ka razvoju djelatnosti, osim razvoja djelatnosti Agencija se dokazala uspješnom prijavom i provedbom projekata od koji svi imamo stručnu i razvojnu korist.  Andragoške edukacije koje provodi npr. Curriculum globALE razvijaju i trenere i djelatnike ustanova i cjelokupnu djelatnost...\nVrijeme je da se Ministarstvo obrazovanja počne gledati kao jedno od bitnijih ministarstava čiji cilj je formiranje stanovništva prema potrebama i budućnosti.\nAgencija radi na razvoju kadrova, ustanova i programa. Novim Zakonom o obrazovanju odraslih, daljnjim radom Agencije i po mogućnosti otvaranja studija andragogije i osiguranja edukacija za stjecanje statusa andragoškog djelatnika ili predavača u obrazovanju odraslih bi napokon poprimilo zaslužene okvire stručnosti i prepoznatljivosti. \nAgencija za strukovno obrazovanje i obrazovanje odraslih stručno i razvojno nadležna je za obrazovanje odraslih  koje je nužno sustavno razvijati kako bi se osigurale mjere koje će omogućiti odraslima da razvijaju i unaprjeđuju svoje vještine i kompetencije kroz cijeli život, a u Strategiji obrazovanja, znanosti i tehnologije (2014.), prvi put je obrazovanje odraslih zasebno izdvojeno kao jedan od temelja ukupnoga razvoja obrazovnoga sustava i gospodarstva Republike Hrvatske te ga kao takvog treba tretirati.\nObrazovanje odraslih ima niz specifičnosti u odnosu na redovni obrazovni sustav i funkcionira prema drugim modelima od redovnoga sustava odgoja i obrazovanja. Te specifičnosti ogledaju se kroz njegovu fleksibilnost te brzinu odgovaranja na trenutačne potrebe tržišta rada, drukčiji pristup poučavanju, učenju i provedbi obrazovnoga procesa. Zbog navedenog nužno je da postoje minimalni andragoški standardi koje treba imati osoba koja poučava odrasle.\nNadalje, ključno je uspostaviti cjelokupan sustav kvalitete obrazovanja odraslih koji se temelji na načelima osiguranja kvalitete i uvjeta za kvalitetno obrazovanje i učenje. Sustav osiguravanja kvalitete ustanova za obrazovanje odraslih treba obuhvatiti provedbu programa, upravljanje ustanovom, ljudske i materijalne resurse i ishode učenja.\nUkidanjem ili spajanjem Agencije dodatno bi se zapostavio sustav obrazovanja odraslih (uvijek se prednost daje osnovnom i srednjoškolskom obrazovanju iako je ovo jednako važan dio sustava za Republiku Hrvatsku) jer je Agencija mjesto podrške ustanovama koje provode obrazovanje. \nAgenciju ne treba nikome pripajati niti gasiti, s agencijom treba surađivati kako bi dobili što kvalitetniji sustav obrazovanja odraslih. Obrazloženja o smanjenju troškova spajanjem agencija ne stoje, pokušajte matematički izračunati uštedu i vidjeti ćete kako su štete puno veće od koristi.\nObrazovanju odraslih potrebno je dodatno razjedinjavanje od redovnih srednjoškolskih programa kako u sadržajnom pristupu, tako i u dokumentaciji te cjelokupnom pristupu, utapanje naše agencije u drugu ili neku novu agenciju koja čak ni u nazivu neće imati obrazovanje odraslih velika je prijetnja i izazov s kojim se jedna potpuna i samostalna djelatnost veže uz nešto s čime treba dijeliti jedino krovnu instituciju tj. Ministarstvo.\nOdustanite od ove rizične ideje, osigurajte mogućnost daljnjeg razvoja djelatnosti kroz donošenje novog Zakona o obrazovanju odraslih i svih pratećih akata koji bi djelatnost prilagodili novom zakonu i osigurajte bitnija mjesta i veću postotnu zastupljenost zaposlenika ministarstva koji rade na obrazovanju odraslih u odnosu na ukupan broj zaposlenih u ministarstvu."]
[6,"Škola primijenjene umjetnosti i dizajna","PRILOG 1.","Isti komentar kao i gosp. Bilankov\nNije mi jasno zašto su umjetničke škole (Glazbene, plesne, pogotovo Likovne) do te mjere nevidljive u sustavu i zašto se svako malo izgube iz bitnih dokumenata i naziva.\nFilip Pintarić, ravnatelj ŠPUD"]
[7,"Svjetlana Bebić","PRILOG 1.","Slažem se s g. Mladenom."]
[8,"Mladen Bilankov","PRILOG 1.","U imenu agencije koja će pokrivati cjelokupni  odgoj i obrazovanje mora se navesti i  umjetničko obrazovanje !, ili agenciju jednostavno nazvati Agencija za odgoj i obrazovanje jer na taj način pokriva sva područja."]